24.2.2023
SL
Uradni list Evropske unije
C 68 A/9
2.4 Preizkusi Kandidati, ki izpolnjujejo pogoje za pripustitev in so pri oceni kvalifikacij (če se izvede) uvrščeni med najboljše kandidate, bodo povabljeni na preizkuse.
Vsi preizkusi so obvezni in izločilni.
Največje število kandidatov, pripuščenih k preizkusom, je določeno v razpisu.
Opis in ocenjevanje preizkusov sta določena v razpisu.
Tehnične zahteve – preizkusi prek spleta (test z vprašanji izbirnega tipa in pisni preizkus) Evropski parlament je preizkuse, ki se izvedejo prek spleta, zaupal zunanjemu ponudniku storitev.
Tako boste potrebovali (osebni ali prenosni) računalnik z: — operacijskim sistemom Microsoft Windows 10 ali novejšo različico oziroma Apple OS X 10.13 ali novejšo različico za Mac, — zmogljivostjo enega GB nezasedenega prostora na trdem disku, — kamero na sprednji strani, ki je povezana z računalnikom ali vgrajena vanj, — internetno povezavo, — 4 GB pomnilnika RAM.
Če bi pred preizkusi zaradi posodobitve programske opreme prišlo do spremembe minimalnih tehničnih zahtev, boste o tem obveščeni.
Operacijski sistemi XP, Vista in starejši, Windows 10 S, Windows ARM (RT), MacOS, starejši od 10.11, IOS (iPhone, iPad), Android, Chromebook ter navidezni računalniki (virtual machine), Linux (Debian, Ubuntu, ...) in 32-bitni operacijski sistemi ne pridejo v poštev.
Prav tako morate imeti za osebni ali prenosni računalnik skrbniške pravice, da lahko za čas preizkusov blokirate dostop do vseh aplikacij (dokumentov, druge programske opreme, spletnih mest itd.), razen do aplikacije ponudnika storitev.
Poskrbeti morate, da sta datum in ura na vašem računalniku točna ter da je ločljivost zaslona ustrezna.
Aplikacijo morate prenesti, namestiti, preveriti in preizkusiti čim prej (oziroma vsaj en teden pred preizkusom).
Da bi lahko aplikacijo po namestitvi preizkusili, boste morali ob prijavi v aplikacijo preveriti, ali so izpolnjene tehnične zahteve.
Preverjanje izpolnjevanja tehničnih zahtev je obvezno in ga je treba opraviti na računalniku, ki bo uporabljen na dan preizkusa.
Preverjanje izpolnjevanja tehničnih zahtev se ne bo ocenjevalo in vam bo omogočilo, da se seznanite z aplikacijo in njeno uporabo.
Protivirusna zaščita na osebnem ali prenosnem računalniku mora biti med preizkusi onemogočena.
Če v kateri koli fazi natečaja/izbirnega postopka naletite na tehnične težave, o tem prek računa na platformi Apply4EP obvestite Oddelek za izbor talentov, pri tem pa jasno navedite številko in naziv natečaja/izbirnega postopka ter težave, na katere ste naleteli, da bomo lahko zadevo preučili in po potrebi ukrepali in jih odpravili.
Na dan preizkusov: poskrbite za vse potrebno, da vam računalnika med preizkusi ne bo treba zapustiti.
Več navodil o poteku preizkusov ter o tem, kaj se med preizkusi sme in česa se ne sme početi, bo v informacijah, ki jih boste prejeli skupaj z vabilom na preizkuse.
Če se med preizkusi pojavijo težave, se prek telefonske številke + 33 176411488 takoj obrnite na ponudnika storitev, da bo težavo rešil in da boste lahko nadaljevali preizkus.
Če kandidat odstopi od preizkusa, preizkus ne bo ocenjen.
Pisni preizkus (ali test z vprašanji izbirnega tipa) se lahko opravlja samo prek spleta in samo na dan in ob uri, ki sta navedena v vabilu.
Če se preizkusa ne morete udeležiti, ga ne boste mogli opravljati v kasnejšem terminu.
Tudi če bodo preizkusi iz organizacijskih razlogov potekali na isti dan, se bodo ocenjevali po vrstnem redu, po katerem so objavljeni v razpisu.
Če torej kandidat ne doseže zahtevanega minimalnega števila točk pri testu/preizkusu, natečajna komisija nadaljnjih preizkusov ne bo ocenjevala.
2.5 Seznam primernih kandidatov Seznam primernih kandidatov z imeni bo javno objavljen.